মুর্শিদাবাদের সালারে অষ্টম শ্রেণির ছাত্রীকে গণধর্ষণ, গ্রেফতার ২

মুর্শিদাবাদ: অষ্টম শ্রেণির এক ছাত্রীকে গণধর্ষণের অভিযোগে তীব্র চাঞ্চল্য ছড়াল মুর্শিদাবাদের (Murshidabad) সালার (Salar) থানার পূর্বগ্রাম এলাকায়। সোমবার রাতের এই ঘটনায় দুই অভিযুক্ত যুবককে গ্রেফতার করেছে সালার থানার পুলিশ (District News)।

পুলিশ সূত্রে জানা গিয়েছে, সোমবার রাতে প্রতিবেশী এক যুবকের সঙ্গে সালার থেকে ফিরছিল ওই ছাত্রী। পথে সালার ক্যানেলপাড়ে মদ্যপ অবস্থায় থাকা পাঁচ যুবক তাদের পথ আটকায়। প্রতিবেশী যুবককে মারধর শুরু করলে সে কোনওরকমে পালিয়ে যায়। এরপর ওই কিশোরীকে জোর করে আটক রেখে ধর্ষণ করা হয় বলে অভিযোগ।

আরও পড়ুন: খুলল টাইগার হিল-সান্দাকফু, বিপর্যয় কাটিয়ে স্বাভাবিক ছন্দে ফিরছে পাহাড়

জানা গিয়েছে, পালিয়ে যাওয়া যুবকটি গ্রামে ফিরে গিয়ে ঘটনার কথা পরিবারের সদস্যদের জানায়। এরপর পুলিশে খবর দেওয়া হলে সালার থানার পুলিশ দ্রুত ঘটনাস্থলে পৌঁছে ওই ছাত্রীকে উদ্ধার করে থানায় নিয়ে যায়। পুলিশ সূত্রে খবর, দুই অভিযুক্তকে গ্রেফতার করা হয়েছে, বাকিদের খোঁজে তল্লাশি চালানো হচ্ছে। অভিযুক্তদের বিরুদ্ধে গণধর্ষণ ও পকসো আইনে মামলা রুজু করা হয়েছে।

ঘটনার পর পূর্বগ্রাম দক্ষিণপাড়া ও আশপাশের এলাকায় ব্যাপক চাঞ্চল্য ছড়িয়েছে। স্থানীয় বাসিন্দাদের দাবি, রাতে এলাকায় টহলদারি বাড়ানো হোক এবং অপরাধীদের দ্রুত শাস্তি নিশ্চিত করা হোক।